次莫少虛韻
作者：郭印
朝代：宋

paragraphs: 富貴等勞生，不如行樂耳。
遑遑觀一世，榮辱隨僨起。
幽尋苦無暇，佳處誰屈指。
春歸呼我游，邂逅佳公子。
莫侯江南秀，幽香發蕙茝。
新詩更清激，㶁㶁寒流駛。
錦屏有蒲郎，冰壺清徹底。
便腹久空洞，了不見嗔喜。
歲晚得二友，追隨當行李。
五湖三江寛，亦不遺洲沚。
偶來泛扁舟，朱墨推案几。
徜徉一水間，便欲寄殘齒。
追觀少年心，寂寞已灰死。
窮通豈無命，流坎聽行止。
岷山行築室，計决吾往矣。
斗酒相往還，素約自今始。